b'\n_START_ARTICLE_\nBeatrice Webb\n_START_PARAGRAPH_\nMartha Beatrice Webb (o.s. Potter; 22. tammikuuta 1858 Gloucester \xe2\x80\x93 30. huhtikuuta 1943 Liphook, Hampshire) oli brittil\xc3\xa4inen itseoppinut sosiologi, sosiaalihistorioitsija ja sosialistinen ajattelija. Yhdess\xc3\xa4 aviomiehens\xc3\xa4 Sidney Webbin kanssa h\xc3\xa4n vaikutti vasemmistolaisen seuran Fabian Societyn piiriss\xc3\xa4.\n_START_SECTION_\nEnnen avioliittoa\n_START_PARAGRAPH_\nWebbin is\xc3\xa4 oli vaikutusvaltainen gloucesterilainen rautatieliikemies Richard Potter ja isois\xc3\xa4 liberaali parlamenttiedustaja Richard Potter. Beatrice Potter ei k\xc3\xa4ynyt kouluja, mutta h\xc3\xa4n sai kotiopetusta ja tutustui is\xc3\xa4ns\xc3\xa4 kautta jo nuorena moniin merkkihenkil\xc3\xb6ihin, kuten filosofi Herbert Spenceriin. Nuorelle Potterille kaavailtiin avioliittoa huomattavasti i\xc3\xa4kk\xc3\xa4\xc3\xa4mm\xc3\xa4n valtiomies Joseph Chamberlainin kanssa, mutta heid\xc3\xa4n suhteensa kariutui. Is\xc3\xa4ns\xc3\xa4 kuoltua Potter sai perint\xc3\xb6n\xc3\xa4 tuhannen punnan vuosittaisen elatuksen. H\xc3\xa4n ty\xc3\xb6skenteli vuodesta 1883 vuokranperij\xc3\xa4n\xc3\xa4 Lontoossa. Kiinnostuttuaan ty\xc3\xb6v\xc3\xa4enluokan ja k\xc3\xb6yh\xc3\xa4list\xc3\xb6n elinolojen parantamisesta h\xc3\xa4n ryhtyi samana vuonna kristillisen hyv\xc3\xa4ntekev\xc3\xa4isyysj\xc3\xa4rjest\xc3\xb6n sosiaality\xc3\xb6ntekij\xc3\xa4ksi. H\xc3\xa4n vakuuttui siit\xc3\xa4, ett\xc3\xa4 pelkk\xc3\xa4 varakkaiden harjoittama hyv\xc3\xa4ntekev\xc3\xa4isyys ei poistaisi k\xc3\xb6yhyyden syit\xc3\xa4, vaan tarvittaisiin sosiaalisia reformeja ja ty\xc3\xb6v\xc3\xa4est\xc3\xb6n omaa j\xc3\xa4rjest\xc3\xa4ytymist\xc3\xa4._NEWLINE_Potter auttoi vuodesta 1886 serkkuaan Charles Boothia kokoamaan aineistoa t\xc3\xa4m\xc3\xa4n laajaan sosiaalisten olojen tutkimukseen The Life and Labour of the People in London. Potter julkaisi Boothille tekem\xc3\xa4ns\xc3\xa4 tutkimuksen Lontoon East Endin telakkaty\xc3\xb6l\xc3\xa4isten el\xc3\xa4m\xc3\xa4st\xc3\xa4 ensimm\xc3\xa4isen\xc3\xa4 artikkelinaan The Nineteenth Century -aikakauskirjassa vuonna 1887. Lancashiren maaseudulla h\xc3\xa4n oli tutustunut my\xc3\xb6s osuustoimintaliikkeeseen ja julkaisi aiheesta vuonna 1891 tutkimuksen Englannin osuustoimintaliike (The Co-operative Movement in Great Britain), josta tuli aiheensa klassikko. Potter kehitteli siin\xc3\xa4 teoreettista pohjaa osuustoiminnalle._NEWLINE_Potter kehitti vuonna 1891 termin \xe2\x80\x9dkollektiivinen kaupank\xc3\xa4ynti\xe2\x80\x9d (collective bargaining) kuvaamaan ammattiliittojen toimintaa ty\xc3\xb6l\xc3\xa4isten palkkojen nostamiseksi.\n_START_SECTION_\nYhteisty\xc3\xb6 Sidney Webbin kanssa\n_START_PARAGRAPH_\nKootessaan aineistoa osuustoimintatutkimukseensa Potter tutustui vuonna 1890 nuoreen ja lahjakkaaseen taloushistorioitsija Sidney Webbiin, joka oli muutamaa vuotta aiemmin perustetun vasemmisto\xc3\xa4lykk\xc3\xb6jen sosialistisen seuran Fabian Societyn johtava teoreetikko. Sidney rakastui h\xc3\xa4neen ja vuonna 1892 Beatrice suostui naimaan t\xc3\xa4m\xc3\xa4n, jolloin Sidney luopui virastaan ja pariskunta j\xc3\xa4i el\xc3\xa4m\xc3\xa4\xc3\xa4n Beatricen perinn\xc3\xb6ll\xc3\xa4. He ty\xc3\xb6skenteliv\xc3\xa4t t\xc3\xa4m\xc3\xa4n j\xc3\xa4lkeen yhdess\xc3\xa4 ja julkaisivat laajan tuotannon ty\xc3\xb6v\xc3\xa4enkysymyst\xc3\xa4 ja ty\xc3\xb6v\xc3\xa4enliikkeen historiaa k\xc3\xa4sittelevi\xc3\xa4 tutkimuksia sek\xc3\xa4 poliittisia pamfletteja. Historioitsijoina heid\xc3\xa4n merkitt\xc3\xa4vin ty\xc3\xb6ns\xc3\xa4 oli English Local Government, 11-osainen tutkimus Englannin paikallishallinnon historiasta 1600-luvulta alkaen._NEWLINE_Beatrice Webb liittyi Fabian Societyyn vuonna 1893 ja h\xc3\xa4n laati seuran julkaisemat traktaatit Women and the factory acts (1896) ja The abolition of the Poor Law (1918). Niist\xc3\xa4 ensinmainittu oli ensimm\xc3\xa4inen Fabian Societyn julkaisu, joka k\xc3\xa4sitteli naisten tasa-arvokysymyst\xc3\xa4. Webb tosin piti yhteiskuntaluokkien ep\xc3\xa4tasa-arvoa ensisijaisempana ongelmana sukupuolten ep\xc3\xa4tasa-arvoon n\xc3\xa4hden._NEWLINE_Sidney ja Beatrice Webb perustivat vuonna 1895 yhdess\xc3\xa4 liberaalin poliitikon Richard Haldanen kanssa merkitt\xc3\xa4v\xc3\xa4ksi muodostuneen London School of Economics -korkeakoulun. Perustamisp\xc3\xa4\xc3\xa4omana k\xc3\xa4ytettiin Fabian Societyn saamaa testamenttilahjoitusta. Webbit perustivat my\xc3\xb6s New Statesman -lehden vuonna 1913._NEWLINE_Beatrice Webb oli j\xc3\xa4senen\xc3\xa4 vuosina 1905\xe2\x80\x931909 toimineessa asiantuntijakomiteassa, joka valmisteli Britannian k\xc3\xb6yh\xc3\xa4inhoitolain uudistusta. Yhdess\xc3\xa4 miehens\xc3\xa4 kanssa h\xc3\xa4n laati komitean v\xc3\xa4hemmist\xc3\xb6n eri\xc3\xa4v\xc3\xa4n\xc3\xa4 mielipiteen\xc3\xa4 julkaistun raportin, jossa ehdotettiin vanhan k\xc3\xb6yh\xc3\xa4inhoitoj\xc3\xa4rjestelm\xc3\xa4n korvaamista yleisell\xc3\xa4 sosiaalivakuutuksella. Sit\xc3\xa4 on verrattu vuoden 1942 Beveridge-raporttiin, joka toimi brittil\xc3\xa4isen hyvinvointivaltion pohjana. Webbien raportti ei v\xc3\xa4litt\xc3\xb6m\xc3\xa4sti vaikuttanut lains\xc3\xa4\xc3\xa4d\xc3\xa4nt\xc3\xb6\xc3\xb6n, mutta he saivat David Lloyd Georgen liberaalihallituksen t\xc3\xa4ydent\xc3\xa4m\xc3\xa4\xc3\xa4n vuonna 1911 sosiaaliuudistustaan. Oltuaan pitk\xc3\xa4\xc3\xa4n puolueettomia Beatrice ja Sidney Webb liittyiv\xc3\xa4t vuonna 1914 ty\xc3\xb6v\xc3\xa4enpuolueen j\xc3\xa4seniksi. Sidney toimi my\xc3\xb6hemmin parlamenttiedustajana ja ministerin\xc3\xa4._NEWLINE_Vaikka Webbin pariskunta tunnettiin ei-vallankumouksellisen, asteittaisen sosialismiin siirtymisen kannattajina, he vaikuttuivat vanhoilla p\xc3\xa4ivill\xc3\xa4\xc3\xa4n vuonna 1932 Neuvostoliiton-matkallaan n\xc3\xa4kemist\xc3\xa4\xc3\xa4n saavutuksista ja kirjoittivat neuvostokommunismia ihannoivan kirjan Soviet Communism: A New Civilisation? (1935)._NEWLINE_Beatrice ja Sidney Webbin tuhkat on haudattu Lontoon Westminster Abbey -katedraaliin. Beatrice Webbin p\xc3\xa4iv\xc3\xa4kirjoja on julkaistu postuumisti.'